Акунуцца ў легендарную эпоху гандлёвых караванаў, купцоў, дракараў і ваяўнічых вікінгаў запрашае фестываль ранняга Сярэднявечча “Шлях вікінгаў”. Яму ўсяго два гады, аднак па насычанасці праграмы ён ніколькі не саступае ўжо добра вядомым фэстам. Сёлета тут пройдуць вайсковыя спаборніцтвы і паядынкі вікінгаў: “Кола Одзіна”, “Кола Локі”, масавыя бітвы, бугурты, бітвы па кругавой сістэме і бітвы атрадаў. На фестывальнай пляцоўцы будзе дзейнічаць паходны лагер, дзе ўсе госці свята змогуць пазнаёміцца з прадметамі побыту, зброяй, касцюмамі вікінгаў. У “Горадзе майстроў” можна будзе набыць сувеніры, паспрабаваць сілы ў ганчарстве, кавальскай і зброевай справах, апрацоўцы камянёў і гэтак далей. Запланаваны актыўныя зоны для гасцей свята: лучны цір, кіданне кап’я і сякеры, паласа перашкод. Вядома, не абыдзецца і без музычнай часткі.